KLASA: 400-08/21-01/ 12

URBROJ:2176/04-01-21-1

Novska, 17. studenoga 2021.

Na temelju članka 14. Zakona o proračunu („Narodne novine“, broj 87/08, 136/12 i 15/15) i članka 37. Statuta Grada Novske („Službeni vjesnik“, broj 8/21), Gradsko vijeće Grada Novske, na 4. sjednici održanoj 17. studenoga 2021. godine, donijelo je

# ODLUKU

**o izvršenju Proračuna Grada Novsk za 2022. godinu**

I. OPĆE ODREDBE

Članak 1.

Ovom Odlukom uređuju se prihodi, primici, rashodi i izdaci proračuna Grada Novske za 2022. godinu (dalje u tekstu: Proračun) i njegovo izvršavanje, opseg zaduživanja i jamstava, korištenje namjenskih prihoda i primitaka, prava i obveze korisnika proračunskih sredstava, pojedine ovlasti Gradonačelnika i pročelnika upravnih odjela.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

Korisnici Proračuna u smislu ove Odluke su:

1. Proračunski korisnici:

* Tijela gradske uprave
* Mjesni odbori
* Vijeća nacionalnih manjina
* Ustanove kojima je Grad osnivač i koje se nalaze u popisu Registra proračunskih i izvanproračunskih korisnika

II. IZVRŠAVANJE PRORAČUNA

Članak 3.

Proračunska sredstva koristit će se samo za namjene utvrđene u Proračunu i to do visine utvrđene u posebnom dijelu Proračuna, prema načelima štednje i racionalnog korištenja odobrenih sredstava.

Pročelnici tijela gradske uprave te čelnici pravnih osoba koje su korisnici Proračuna odgovorni su za planiranje i izvršavanje svog dijela Proračuna. Odgovornost za izvršavanje Proračuna podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava te za utvrđivanje prava naplate i izdavanje naloga za naplatu u korist proračunskih sredstava. Pročelnik tijela gradske uprave dužan je nadzirati poslovanje i namjensko korištenje proračunskih sredstava kod korisnika proračuna za kojeg je nadležan kao i korištenje subvencija, donacija i pomoći kod krajnjeg korisnika.

Članak 4.

Proračunski korisnici mogu preuzeti obveze po ugovorima koji zahtijevaju plaćanje u sljedećim godinama, uz suglasnost Gradonačelnika, a na prijedlog pročelnika nadležnog za financije.

Plaćanja koja proizlaze iz obveza preuzetih u skladu s ovim člankom, proračunski korisnici moraju kao obvezu uključiti u financijski plan u godini u kojoj obveza dospijeva.

Ukoliko tijekom godine zbog nepredviđenih okolnosti dođe do neplaniranih ostvarenja namjenskih i vlastitih prihoda te rashoda koji se financiraju iz tih prihoda, proračunski korisnik koji je u Registru proračunskih i izvanproračunskih korisnika, može provesti postupak izmjena i dopuna svog financijskog plana bez prethodne suglasnosti nadležnog proračuna, odnosno bez izmjena i dopuna proračuna.

O izvršenim izmjenama i dopuna svog financijskog plana na stavkama prihoda/rashoda s izvorom vlastiti i namjenski prihodi, dužni su u roku od osam (8) dana od dana donošenja Odluke na svojim upravnim tijelima, izvijestiti nadležni upravni odjel kako bi se nastale promijene uvrstile u slijedeće izmjene i dopune proračuna.

PRIHODI I PRIMICI

Članak 5.

Korisnici proračuna odgovorna su za potpunu i pravodobnu naplatu prihoda i primitaka iz svoje nadležnosti, za njihovu uplatu u proračun i za izvršavanje svih rashoda i izdataka u skladu s namjenama.

Prihodi proračuna ubiru se i uplaćuju u proračun u skladu sa zakonom ili drugim propisima, neovisno o visini prihoda planiranih u proračunu.

Pogrešno ili više uplaćeni prihodi u proračun, vraćaju se uplatiteljima na teret tih prihoda. Pogrešno ili više uplaćeni prihodi koji su uplaćeni prethodnih godina, vraćaju se uplatiteljima na teret rashoda proračuna. Odluku o povratu donosi nadležni upravni odjel.

Namjenski prihodi i primici proračuna Grada Novske za 2022. godinu su prihodi pomoći odobreni za financiranje kandidiranih projekata i aktivnosti, prihodi za posebne namjene, prihodi od prodaje ili zamjene imovine u vlasništvu Grada i drugi prihodi u skladu s odredbama članka 48. Zakona o proračunu („Narodne novine“, broj 87/08, 136/12 i 15/15).

Ako su namjenski prihodi i primici uplaćeni u nižem opsegu nego što je iskazano u proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Pomoći čine sredstva uplaćena iz inozemstva i subjekata općeg proračuna, tj. prihodi tekućih i kapitalnih pomoći iz državnog, županijskog i općinskog proračuna te pomoći od ostalih subjekata unutar opće države (fondovi itd.) čija su sredstva uplaćena u proračun za financiranje određenih projekata.

Prihode i primitke za posebne namjene čine prihodi od zakupa, prodaje i prenamjene poljoprivrednog zemljišta, koncesije, dugogodišnjeg zakupa poljoprivrednog zemljišta te prihodi od drugih obila raspolaganja poljoprivrednim zemljištem, prihodi od spomeničke rente, otkupa stanarskog prava, komunalni doprinos, komunalna naknada, doprinos za šume, naknada boravišne pristojbe, vodni doprinos, naknada za zadržavanje nezakonito izgrađenih zgrada, prodaja obiteljskih kuća na području posebne državne skrbi i prihodi prema programu zapošljavanja koji provodi Hrvatski zavod za zapošljavanje.

VLASTITI PRIHODI

Članak 6.

Vlastiti prihodi jesu prihodi koje proračunski korisnici Grada Novske ostvaruju od obavljanja poslova na tržištu i u tržišnim uvjetima koji se ne financiraju iz proračuna kao i prihodi koje ostvaruju obavljanjem osnovne djelatnosti.

Uplaćeni, a manje planirani vlastiti prihodi mogu se izvršavati iznad iznosa utvrđenih u proračunu, a do visine uplaćenih sredstava.

Uplaćeni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima uz prethodnu suglasnost nadležnog upravnog odjela.

Vlastiti prihodi koji nisu iskorišteni u prethodnoj godini, prenose se u proračun za tekuću proračunsku godinu.

ISPLATA SREDSTAVA IZ PRORAČUNA

Članak 7.

Proračun se izvršava preko jedinstvenog računa Riznice na način da se svi prihodi proračuna i proračunskih korisnika uplaćuju na jedinstven račun Riznice Grada i sva plaćanja izvršavaju s tog računa, osim vlastitih prihoda proračunskog korisnika Javne vatrogasne postrojbe Grada Novske. Javna vatrogasna postrojba Grada Novske dužna je nadležnom upravnom odjelu dostavljati polugodišnje i godišnje izvješće o ostvarenim i utrošenim vlastitim prihodima. Svaki rashod i izdatak iz proračuna mora se temeljiti na vjerodostojnoj knjigovodstvenoj dokumentaciji kojom se dokazuje obveza plaćanja. Plaćanje dospjelih obveza korisnika proračuna i proračunskih korisnika proračuna Grada Novske vrši se uz predočenje dokumentacije (zahtjev, račun i sl.) iz koje je vidljivo da je realizacija programa započeta, u tijeku ili završena.

Odgovorna osoba upravnog odjela iz čijeg se financijskog plana isplaćuju sredstva, mora prije isplate provjeriti i potpisati pravni temelj i visinu obveze koja proizlazi iz knjigovodstvene isprave pozivom na programa, projekt/aktivnost i redni broj pozicije proračuna.

Članak 8.

Ako se u tijeku izvršavanja Proračuna utvrdi da su sredstva proračuna nepravilno korištena, korisniku će se privremeno obustaviti isplata sredstava, a nadležni upravni odjel dužan je odmah zahtijevati povrat sredstava.

Članak 9.

Korisnik može plaćati temeljem ponude/predračuna bez suglasnosti Gradonačelnika do pojedinačnog iznosa do 50.000,00 kn, bez poreza na dodanu vrijednost.

Gradonačelnik može odobriti plaćanje predujmom (ponuda/predračun/ugovor) do 70.000,00 kn (bez poreza na dodanu vrijednost) za nabavu roba i usluga.

Instrumente osiguranja plaćanja, kojim se na teret Proračuna stvaraju obveze, izdaje Upravni odjel za proračun i financije, a potpisuje Gradonačelnik. Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga dostavljaju se Upravnom odjelu za proračun i financije. Evidenciju izdanih i primljenih instrumenata osiguranja plaćanja vodi Upravni odjel za proračun i financije.

Članak 10.

Gradonačelnik donosi odluku o preraspodjeli sredstava na proračunskim stavkama proračuna, kod proračunskih korisnika ili između proračunskih korisnika i to najviše do 5% rashoda i izdataka na stavci koja se umanjuje.

Uz zahtjev za preraspodjelom odobrenih sredstava proračunski korisnik mora priložiti odgovarajuću dokumentaciju na temelju koje se daju na uvid razlozi potrebe za dodatnim sredstvima na proračunskoj stavci koje se povećava do kraja godine, odnosno razlozi za smanjenje odobrenih proračunskih stavki.

Gradonačelnik je dužan izvijestiti predstavničko tijelo o izvršenoj preraspodjeli u sklopu izvješća polugodišnjeg i godišnjeg obračuna proračuna.

Članak 11.

U Proračunu Grada Novske utvrđena su sredstva proračunske zalihe u iznosu od 60.000,00 kn.

Gradonačelnik donosi odluku o utrošku sredstava proračunske zalihe te je izvješće o utrošku dužan dostaviti predstavničkom tijelu svakih pola godine. Izvješće se podnosi zajedno s polugodišnjim i godišnjim obračunom proračuna.

III. UPRAVLJANJE IMOVINOM

Članak 12.

Korisnici su obvezni u svojim financijskim planovima planirati sredstva za obvezno osiguranje službenika i imovine (vozila, zgrada i sl.).

Članak 13.

Imovinu jedinice lokalne i područne (regionalne) samouprave čini financijska i nefinancijska imovina u vlasništvu jedinice lokalne i područne (regionalne) samouprave.

Za izvršavanje javnih službi i djelatnosti u javnom interesu jedinica lokalne i područne (regionalne) samouprave može svojom imovinom osnovati ustanove, trgovačka društva i druge pravne osobe.

Raspoloživim novčanim sredstvima na računu proračuna u skladu sa člankom 60. Zakona o proračunu („Narodne novine“, broj 87/08, 136/12 i 15/15) upravlja Gradonačelnik.

Novčana sredstva iz stavka 3. ovoga članka mogu se polagati u Hrvatsku narodnu banku, poslovnu banku te ulagati u državne vrijednosne papire, poštujući načela sigurnosti, likvidnosti i isplativosti ulaganja.

Novčana sredstva iz stavka 3. ovoga članka ne smiju se ulagati u dionice i udjele trgovačkih društava.

Članak 14.

U skladu s odredbama članka 48. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13,137/15, 123/17 98/19 i 144/20), Gradonačelnik može odlučivati o stjecanju i otuđivanju nekretnina i pokretnina i raspolaganju ostalom imovinom u skladu s ovim Zakonom i Statutom Grada.

U slučaju iz stavka 1. ovog članka Gradonačelnik može odlučivati o visini pojedinačne vrijednosti, do najviše 0,5 % iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom.

Visina pojedinačne vrijednosti pokretnina i nekretnina, odnosno ostale imovine, o čijem stjecanju, odnosno otuđivanju može odlučivati Gradonačelnik za 2022. godinu utvrdit će se ovom Odlukom nakon izrade godišnjih financijskih izvještaja, razine 22, za 2021. godinu.

Gradonačelnik donosi odluke u postupcima bagatelne i javne nabave (odluku o pokretanju postupaka, odluku o odabiru i dr.) i sklapa ugovore o nabavi za predmete nabave čija procijenjena vrijednost s PDV-om prelazi iznos od 0,5 % iznosa prihoda bez primitaka ostvarenih u godini koja prethodi godini u kojoj se odlučuje ako su za svaku takvu pojedinačnu nabavu u proračunu osigurana sredstva.

Članak 15.

Proračun Grada može se zadužiti, ako godišnja obveza iz članka 86. Zakona o proračunu („Narodne novine“, broj 87/08,136/12 i 15/15) ne iznosi više od 20 posto ostvarenih prihoda u godini koja prethodi godini u kojoj se zadužuje.

Grad Novska može davati jamstva i suglasnost za zaduživanje pravnoj osobi u većinskom izravnom ili neizravnom vlasništvu i ustanovi čiji je osnivač. Dano jamstvo i suglasnost uključuje se u opseg njezina mogućeg zaduživanja iz članka 86. Zakona o proračunu („Narodne novine“, broj 87/08, 136/12 i 15/15).

Javne ustanove – proračunski korisnici ovog Proračuna, trgovačka društva u pretežnom vlasništvu Grada, ne mogu se zaduživati bez prethodne suglasnosti Grada Novske.

Odluku o jamstvu kao i suglasnosti za zaduživanje donosi predstavničko tijelo, a ugovore o jamstvu u ime Grada sklapa Gradonačelnik.

Kreditno zaduženje u iznosu od 25.000.000,00 kn koje je odobreno za kapitalni projekt „Klaster kulture na temeljima kulturne baštine povijesne jezgre Novske“ planira se u proračunu i projekcijama prema planu korištenja.

Članak 16.

Tečajne razlike mogu se u skladu s obračunom priznati i iznad iznosa predviđenog proračunom.

Članak 17.

U skladu s odredbama članka 55. Zakona o proračunu („Narodne novine“, broj 87/08, 136/12 i 15/15), nastale obveze za kapitalne projekte za koje su započeti postupci u prethodnoj godini, podmiruju se po datumu dospijeća, a korisnik ili nositelj projekta, dužan je prvim izmjenama i dopunama proračuna uvrstiti u svoj financijski plan tako nastale rashode.

IV. ODGODA NAPLATE, OTPIS DUGOVANJA I PRODAJA POTRAŽIVANJA

Članak 18.

Gradonačelnik može, na zahtjev dužnika, uz primjereno osiguranje i kamate, odgoditi plaćanje ili odobriti obročnu otplatu duga, koji se ne smatraju javnim davanjima, pod uvjetima propisanim Zakonom o proračunu („Narodne novine, broj 87/08, 136/12 i 15/15) i Uredbe o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja („Narodne novine“, broj 52/13 i 94/14), u daljnjem tekstu: Uredba.

Naplata duga iz stavka 1. ovog članka može se odgoditi jednokratno do 12 mjeseci ili se može odobriti plaćanje duga u obrocima, i to maksimalno do 60 mjesečna obroka.

Članak 19.

Gradonačelnik može, na zahtjev dužnika, otpisati, odnosno uz suglasnost dužnika, prodati potraživanja koja se ne smatraju javnim davanjima pod uvjetima propisanim Zakonom o proračunu i Uredbom.

Gradonačelnik može donijeti odluku o otpisu potraživanja u slučajevima kada je dužnik umro, a nije ostavio pokretnina i nekretnina iz kojih se može naplatiti dug.

Članak 20.

Nadležno tijelo može otpisati potraživanje prema dužniku fizičkoj i pravnoj osobi u iznosu do 50,00 kn bez podnošenja zahtjeva za otpis u skladu s Uredbom.

Članak 21.

Ova Odluka stupa na snagu 1. siječnja 2022. godine, a objavit će se u „Službenom vjesniku“ Grada Novske.

Predsjednik

Gradskog vijeća

Ivica Vulić